KLASA: Pp-116/23

URBROJ: 711-02-01/03-2024-7

Zagreb, 29. studenog 2024.

**PERO DAMJANOVIĆ**

**općinski načelnik Općine Plaški**

**Predmet: Pero Damjanović, općinski načelnik Općine Plaški**

* obavijest, dostavlja se

Sukladno odredbi članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) u sastavu Aleksandra Jozić-Ileković, predsjednica Povjerenstva te Igora Lukača, Nike Nodilo Lakoš, Ines Pavlačić i Ana Poljak, članova Povjerenstva dana 29. studenog 2024., u odnosu na Vas **utvrdilo kako ne postoje pretpostavke za pokretanje postupka** vezano za moguću povredu odredbi ZSSI-a.

Naime, Povjerenstvo je dana 10. svibnja 2023.g. zaprimilo neanonimnu prijavu u kojoj se navodi da obveznik obavlja dvostruku dužnost budući da je ujedno i predsjednik Dobrovoljnog vatrogasnog društva Plaški te da njegove odluke kao načelnika mogu izravno utjecati na rad navedenog Dobrovoljnog vatrogasnog društva.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti te povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je o tome obavijestiti obveznika, kao i o činjeničnim utvrđenjima.

Uvidom u Registar obveznika, kojeg ustrojava i vodi Povjerenstvo, utvrđeno je da obveznik Pero Damjanović obnaša dužnost općinskog načelnika Općine Plaški od 20. svibnja 2021.g., a da je navedenu dužnost obnašao i u mandatu 2013.-2017.g. i 2017.g.-2021.g.,. slijedom čega je isti dužan postupati sukladno odredbama ZSSI-a.

S obzirom na navode iz prijave Povjerenstvo je od Općine Plaški zatražilo podatak je li Općina Plaški, tijekom mandata općinskog načelnika Pera Damjanovića, i u kojim iznosima dodjeljivala iz općinskog proračuna financijsku potporu Udruzi „Dobrovoljno vatrogasno društvo Plaški“, OIB: 98100875717. Nadalje, a ukoliko jest je li navedena Udruga zatražila financijsku potporu izravno ili se prijavila na javni poziv ili javni natječaj Općine Plaški za dodjelom financijske potpore te je li općinski načelnik Pero Damjanović sudjelovao u postupku imenovanja tijela za provedbu natječaja ili razmatranje zahtjeva, u samom postupku razmatranja zahtjeva ili prijave te postupku donošenja odluke o dodjeli sredstava i ako jest, na koji točno način i u kojem svojstvu. Nadalje, zatražen je i podatak je li Općina Plaški, za vrijeme mandata općinskog načelnika Pere Damjanovića, sklapala druge poslovne odnose s Udrugom „Dobrovoljno vatrogasno društvo Plaški“, OIB: 98100875717 te ukoliko jest o kakvim se poslovnim odnosima radilo te je li u istima sudjelovao općinski načelnik Pero Damjanović.

Općina Plaški odgovorila je da je sukladno sredstvima osiguranim u Proračunu, izglasanim od strane vijećnika, dodjeljivala sredstva obrovoljnom vatrogasnom društvu Plaški i to sukladno mjerilima porpisanim čl. 111. Zakona o vatrogastvu. U očitovanju se navodi kako obveznik nije sudjelovao u imenovanju tijela za provedbu natječaja budući da se sredstva dodjeljuju izravno temeljem kogentne zakonske norme kao i da osim navedenog nije bilo drugih natječaja u kojima bi Dobrovoljno vatrogasno društvo Općine Plaški steklo sredstva od Općine. U očitovanju Općine navodi se i da je Dobrovoljno vatrogasno društvo iznajmilo prostor Općini Plaški za njezin rad.

Povjerenstvo je zatražilo od Općine Plaški predmetni ugovor o korištenju prostora iz kojeg je utvrđeno da Dobrovoljno vatrogasno društvo Plaški kao davatelj prostora navedeni prostor dalo na korištenje Općini Plaški bez naknade.

Člankom 18. st. 5. ZSSI-a propisano je da obveznici smiju biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Člankom 23. stavkom 2. Zakona o vatrogastvu („Narodne novine“, broj 125/19.) propisano je da je vatrogasna zajednica grada odnosno općine nadležno tijelo za vatrogastvo na razini jedinice lokalne samouprave, a osniva se u jedinicama lokalne samouprave gdje postoje dvije ili više članica vatrogasne zajednice te se osnivaju, djeluju i prestaju s djelovanjem sukladno odredbama zakona koji uređuje osnivanje i djelovanje udruga, ako ovim Zakonom za pojedina pitanja nije drukčije određeno.

Stavkom 8., 9. i 10. istoga članka propisano je da su članice i osnivači vatrogasne zajednice grada, područja odnosno općine, dobrovoljna vatrogasna društva, javne vatrogasne postrojbe, profesionalne vatrogasne postrojbe u gospodarstvu i dobrovoljna vatrogasna društva u gospodarstvu s područja grada, područja odnosno općine te da ako na području jedinice lokalne samouprave djeluju najmanje dva dobrovoljna vatrogasna društva i/ili javne vatrogasne postrojbe, osnovat će se vatrogasna zajednica općine odnosno grada, a ako na području jedinice lokalne samouprave djeluje jedno dobrovoljno vatrogasno društvo, ono ima sva prava i obveze vatrogasne zajednice jedinice lokalne samouprave.

Povjerenstvo ističe kako stoga obveznik može istovremeno uz obnašanje dužnosti općinskog načelnika Općine Plaški biti i predsjednik Dobrovoljnog vatrogasnog društva Plaški pod uvjetom da već nije član upravnih i nadzornih tijela u druge dvije neprofitne udruge i zaklade.

Povjerenstvo pritom napominje kako za obavljanje funkcije predsjednika Dobrovoljnog vatrogasnog društva obveznik ne može primati novčanu naknadu, osim naknade putnih i drugih opravdanih troškova.

Povjerenstvo je u postupku izvršilo uvid u Evidencije o dohotcima i primitcima obveznika i uvid u Informacijski sustav porezne uprave temeljem čega je utvrđeno da obveznik od Dobrovoljne vatrogasne zajednice Plaški nije primao nikakva novčana sredstva tijekom obnašanja dužnosti općinskog načelnika.

Slijedom navedenog, u odnosu na istovremeno obnašanje dužnosti općinskog načelnika Općine Plaški i obnašanja funkcije predsjednika Dobrovoljnog vatrogasnog društva Plaški Povjerenstvo nije utvrdilo postojanje moguće povrede odredbi ZSSI-a.

Nadalje, a u odnosu na sklapanje poslovnog odnosa Općine Plaški s Dobrovoljnim vatrogasnim društvom Plaški Povjerenstvo ističe kako je čl. 5. ZSSI-a propisano da se poslovni odnos odnosi na ugovore o javnoj nabavi, kupoprodaju, zakup, najam, državne potpore i druge oblike izravnog stjecanja sredstava od tijela javne vlasti, na koncesije, koncesijska odobrenja i ugovore javno-privatnog partnerstva, osim državnih potpora u slučaju elementarnih nepogoda.

Povjerenstvo ističe kako je u tijeku postupka utvrđeno da jasna kogentna norma obvezuje Općinu Plaški na dodjeljivanje određenih novčanih sredstava iz Proračuna Dobrovoljnom vatrogasnom društvu Plaški slijedom čega obveznik ni na koji način nije mogao utjecati na odluku hoće li se navedena sredstva dodijeliti društvu, kao niti u kojem će iznosu ista biti dodijeljena.

U odnosu pak na Ugovor o korištenju prostora sklopljen između Općine Plaški i Dobrovoljnog vatrogasnog društva Plaški Povjerenstvo ističe kako je u konkretnom slučaju prostor dan na korištenje Općini čime nije ostvaren privatni interes obveznika, već upravo suprotno javni interes Općine Plaški.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Pero Damjanović, osobnom dostavom
2. Podnositelju na znanje
3. Objava na internetskoj stranici Povjerenstva
4. Pismohrana